Το συντακτικό του μορίου της αμοξικιλλίνης
Η στερεοχημική δομή του μορίου της αμοξικιλλίνης
Η **αμοξικιλλίνη** (*amoxicillin*) είναι αντιβιοτικό φάρμακο, που χρησιμοποιείται συχνά για την αντιμετώπιση μολύνσεων από βακτηρίδια, όπως είναι η ωτίτιδα του μέσου ωτός, η στρεπτοκοκκική φαρυγγίτιδα, η πνευμονία, δερματικές μολύνσεις, ουρολοιμώξεις κ.ά. Συνήθως χορηγείται από το στόμα και λιγότερο συχνά με ένεση.

Συνηθισμένες παρενέργειες του φαρμάκου είναι η ναυτία και αλλεργικές αντιδράσεις. Λαμβανόμενο, όπως γίνεται συχνά, μαζί με κλαβουλανικό οξύ (ως αμοξυκιλλίνη/κλαβουλανικό οξύ, γνωστό συχνά με την εμπορική ονομασία Augmentin) μπορεί να προκαλέσει διάρροια. Δεν πρέπει να λαμβάνεται από όσους έχουν αλλεργία στην πενικιλλίνη. Είναι ανεκτή η χορήγηση σε ανθρώπους με νεφρική ανεπάρκεια, αλλά η δοσολογία ίσως πρέπει να είναι μειωμένη κατά περίσταση. Η χρήση κατά την εγκυμοσύνη και τον θηλασμό δεν φαίνεται να βλάπτει. Η αμοξικιλλίνη ανήκει στην οικογένεια αντιβιοτικών της β-λακτάμης, όπως και η πενικιλλίνη. Περιλαμβάνεται στον Πρότυπο Κατάλογο Βασικών Φαρμάκων του ΠΟΥ, που περιέχει τα πλέον αποτελεσματικά και ασφαλή φάρμακα που χρειάζεται ένα σύστημα υγείας. Είναι ένα από τα συνηθέστερα συνταγογραφούμενα αντιβιοτικά σε παιδιά. Καθώς είναι διαθέσιμο και ως γενόσημο φάρμακο, έχει χονδρικό κόστος στον αναπτυσσόμενο κόσμο μόλις 2 έως 4 λεπτά του ευρώ ανά χάπι. Στις ΗΠΑ το 2016 ήταν το 28ο συχνότερα συνταγογραφούμενο φάρμακο, με περισσότερες από 28 εκατομμύρια συνταγές.

Ιατρικές χρήσεις
----------------

Η αμοξικιλλίνη χρησιμεύει στη θεραπεία αρκετών μολύνσεων, όπως οι παρακάτω:

### Οξεία ωτίτιδα μέσου ωτός

Τα βρέφη με οξεία ωτίτιδα μέσου ωτός που είναι μικρότερα των 6 μηνών σε ηλικία, θεραπεύονται συνήθως με αμοξικιλλίνη. Σε ηλικία μεγαλύτερη των δύο ετών, οι μικροί ασθενείς δεν επωφελούνται από τη χορήγηση αμοξικιλλίνης ή άλλου αντιβιοτικού. Παλαιότερα στην ωτίτιδα χορηγούνταν τρεις δόσεις την ημέρα, ενώ σήμερα υπάρχουν ενδείξεις ότι η χορήγηση δύο φορές ή και μόνο μία φορά την ημέρα έχουν παρόμοια αποτελεσματικότητα.

### Μολύνσεις του αναπνευστικού

Μόνη της ή σε συνδυασμό με κλαβουλανικό οξύ, η αμοξικιλλίνη συστήνεται ως το φάρμακο πρώτης επιλογής για τη βακτηριογενή ιγμορίτιδα και άλλες μολύνσεις του αναπνευστικού συστήματος. Οι περισσότερες ιγμορίτιδες ωστόσο προκαλούνται από ιούς, για τους οποίους τα αντιβιοτικά είναι άχρηστα. Η αμοξικιλλίνη συνιστάται ως η προτιμώμενη θεραπεία πρώτης γραμμής για την πνευμονία σε ενήλικες, είτε από μόνη της, είτε (σε πολύ σοβαρές περιπτώσεις) σε συνδυασμό με μία μακρολίδη. Ο Παγκόσμιος Οργανισμός Υγείας (ΠΟΥ) συνιστά την αμοξικιλλίνη ως φάρμακο πρώτης γραμμής για τη «μη βαριά ("severe")» πνευμονία. Προληπτικά η αμοξικιλλίνη χορηγείται μετά την έκθεση-εισπνοή σπορίων άνθρακα για την αποτροπή της εμφανίσεως ή της προόδου της νόσου.

### Ελικοβακτήριο του πυλωρού

Η αμοξικιλλίνη είναι αποτελεσματική μαζί με άλλα φάρμακα για τις μολύνσεις από ελικοβακτήριο του πυλωρού (*Helicobacter pylori*), που ενδημεί στο στομάχι πολλών ανθρώπων. Συνήθως συνδυάζεται με έναν αναστολέα αντλίας πρωτονίων (όπως η ομεπραζόλη) και ένα αντιβιοτικό μακρολίδης (όπως η κλαριθρομυκίνη), και άλλοι συνδυασμοί πάντως είναι επίσης αποτελεσματικοί.

### Βορρελίωση

Η αμοξικιλλίνη θεραπεύει τη βορρελίωση ή νόσο του Lyme (Λάιμ). Η αποτελεσματικότητα και η ασφάλεια της χορηγήσεώς της δεν είναι καλύτερη ή χειρότερη από αυτή άλλων κοινών αντιβιοτικών.

### Δερματικές μολύνσεις

Περιπτωσιακά η αμοξικιλλίνη χορηγείται για την αντιμετώπιση δερματικών μολύνσεων, όπως η κοινή ακμή. Συχνά φέρνει αποτέλεσμα σε περιπτώσεις ακμής που έχουν μικρή ανταπόκριση στη χορήγηση άλλων αντιβιοτικών, όπως της δοξυκυκλίνης και της μινοκυκλίνης.

### Μολύνσεις νηπίων χωρίς δυνατότητα νοσηλείας

Η αμοξικιλλίνη συνιστάται από τον Παγκόσμιο Οργανισμό Υγείας (ΠΟΥ) για τη θεραπεία παιδιών με συμπτώματα πνευμονίας των οποίων οι γονείς δεν μπορούν ή δεν θέλουν να τα στείλουν σε νοσοκομείο. Σε συνδυασμό με τη γενταμυκίνη συνιστάται για παιδιά με συμπτώματα και άλλων σοβαρών μολυσματικών ασθενειών όταν δεν είναι δυνατή η μεταφορά τους σε νοσοκομείο.

### Αποτροπή λοιμώδους ενδοκαρδίτιδας και άλλα

Η αποτροπή της βακτηριακής ενδοκαρδίτιδας σε ανθρώπους υψηλού κινδύνου με οδοντιατρικές επεμβάσεις, της μολύνσεως από στρεπτόκοκκο της πνευμονίας και μολύνσεων σε ανθρώπους χωρίς σπλήνα, συγκαταλέγονται επίσης στις χρήσεις της αμοξικιλλίνης. Ωστόσο, οι αρμόδιες βρετανικές αρχές συστήνουν να μη χορηγείται ως προφύλαξη για τη λοιμώδη ενδοκαρδίτιδα. Αυτές οι συστάσεις δεν φαίνεται να έχουν επηρεάσει τη συχνότητα των μολύνσεων για τη λοιμώδη ενδοκαρδίτιδα.

### Συνδυαστική θεραπεία

Η αμοξικιλλίνη διασπάται σε κάποιο βαθμό από βακτήρια που παράγουν β-λακταμάση και έτσι είναι ανθεκτικά στα περισσότερα αντιβιοτικά β-λακτάμης, όπως είναι και η πενικιλλίνη. Για τον λόγο αυτόν, συνδυάζεται συχνά με το κλαβουλανικό οξύ, μια ουσία που αναστέλλει τη δράση της β-λακταμάσης. Αυτός ο συνδυασμός αποκαλείται συνήθως «co-amoxiclav» (μια εμπορική ονομασία είναι «Augmentin»).

### Φάσμα δραστικότητας

Η αμοξικιλλίνη είναι ένα μέσου φάσματος βακτηριολυτικό αντιβιοτικό, της οικογένειας των αμινοπενικιλλινών, χρήσιμο για την καταπολέμηση θετικών κατά Gram και αρνητικών κατά Gram βακτηρίων. Είναι συνήθως το φάρμακο πρώτης επιλογής της κατηγορίας του, επειδή απορροφάται καλύτερα με χορήγηση από το στόμα σε σχέση με άλλα αντιβιοτικά β-λακτάμης. Σε γενικές γραμμές, ο στρεπτόκοκκος, ο *Bacillus subtilis*, ο εντερόκοκκος, ο αιμόφιλος, το ελικοβακτήριο και η *Moraxella* καταπολεμούνται από την αμοξικιλλίνη, ενώ ανθεκτικά σε αυτή είναι το κιτροβακτηρίδιο, η *Klebsiella* και η αεριογόνος ψευδομονάδα. Μερικά στελέχη του *E. coli* και τα περισσότερα ενδονοσοκομειακά στελέχη του *Staphylococcus aureus* έχουν αναπτύξει ανθεκτικότητα στην αμοξικιλλίνη, λιγότερο ή περισσότερο.

Παρενέργειες
------------

Οι παρενέργειες της αμοξικιλλίνης είναι παρόμοιες με εκείνες των άλλων αντιβιοτικών β-λακτάμης: ναυτία, τάση προς έμετο, αλλεργικές αντιδράσεις, κολίτιδα και λιγότερο συχνά διάρροια. Σπάνιες παρενέργειες είναι οι διανοητικές αλλαγές, η αϋπνία, η σύγχυση, το άγχος, η ευαισθησία στο φως και στον ήχο.

Από τα παραπάνω ιδιαιτέρως επικίνδυνη είναι η αλλεργική αντίδραση, που μπορεί να είναι πολύ αιφνίδια και έντονη. Πρέπει να αναζητηθεί επείγουσα ιατρική περίθαλψη το ταχύτερο δυνατόν. Τα πρώτα σημάδια της είναι συνήθως το κοκκίνισμα και η φαγούρα του δέρματος (συχνά ξεκινά από τις άκρες των δακτύλων και απλώνεται γρήγορα), καθώς και αίσθημα πυρετού, ναυτία και έμετος. Ακόμα και άλλα παρόμοια συμπτώματα που φαίνονται ύποπτα πρέπει να παίρνονται στα σοβαρά καθώς η αναφυλακτικές αντιδράσεις του οργανισμού μπορούν να αποβούν θανατηφόρες σε ανθρώπους αλλεργικούς σε αυτή την κατηγορία αντιβιοτικών. Ωστόσο, πιο ήπια αλλεργικά συμπτώματα, όπως μια παροδική φαγούρα, μπορεί να συμβούν οποτεδήποτε κατά τη θεραπεία με το αντιβιοτικό, ακόμα και έως μία εβδομάδα μετά την παύση της χορηγήσεώς του.

Η χρήση του συνδυασμού αμοξικιλλίνης και κλαβουλανικού οξέος για περισσότερο από μία εβδομάδα έχει προκαλέσει ήπια ηπατίτιδα σε κάποιους ασθενείς. Μερικά μικρά παιδιά που έχουν καταπιεί πολλά χάπια (υπερβολική δόση) έχουν παρουσιάσει λήθαργό, εμέτους και νεφρική δυσλειτουργία.

### Μη αλλεργικό εξάνθημα

Το 3% έως 10% των παιδιών που παίρνουν αμοξικιλλίνη αναπτύσσουν αργότερα (περισσότερο από 72 ώρες μετά την έναρξη της χορηγήσεως) ένα δερματικό εξάνθημα, που κάποτε αναφέρεται ως «εξάνθημα της αμοξικιλλίνης» (αν και στα ίδια ακριβώς ποσοστά έχει παρατηρηθεί και από τη χορήγηση αμπικιλλίνης).

Το εξάνθημα περιγράφεται ως *maculopapular* ή *morbilliform*, δηλαδή παρόμοιο με αυτό της ιλαράς, αναφερόμενο στη διεθνή ιατρική βιβλιογραφία ως «amoxicillin-induced morbilliform rash».). Αρχίζει από τον κορμό και μπορεί να εξαπλωθεί από εκεί. Είναι απίθανο να αποτελεί γνήσια αλλεργική αντίδραση και δεν συνιστά αντένδειξη για τη μελλοντική χρήση του φαρμάκου, ούτε θα έπρεπε να σταματά η τρέχουσα χρήση. Ωστόσο, αυτό το συχνό εξάνθημα και μια επικίνδυνη αλλεργική αντίδραση συγχέονται και χρειάζεται συχνά ένας καλός γιατρός ώστε να ταυτοποιήσει σωστά το ποιο από τα δύο φαινόμενα είναι.

Το μη αλλεργικό εξάνθημα αμοξικιλλίνης μπορεί επίσης να αποτελεί ένδειξη για λοιμώδη μονοπυρήνωση: Μελέτες υποδεικνύουν ότι το 80 έως 90% των ασθενών με οξεία μόλυνση από τον ιό Epstein-Barr που ακολουθούν θεραπεία με αμοξικιλλίνη ή αμπικιλλίνη αναπτύσσουν τέτοιο εξάνθημα.

* Μη αλλεργικό εξάνθημα αμοξικιλλίνης 8 ημέρες μετά την πρώτη δόση και 24 ώρες μετά την έναρξη του εξανθήματοςΜη αλλεργικό εξάνθημα αμοξικιλλίνης 8 ημέρες μετά την πρώτη δόση και 24 ώρες μετά την έναρξη του εξανθήματος
* Οκτώ ώρες μετά την πρώτη φωτογραφία, οι μεμονωμένες κηλίδες μεγάλωσαν και άρχισαν να ενώνονται.Οκτώ ώρες μετά την πρώτη φωτογραφία, οι μεμονωμένες κηλίδες μεγάλωσαν και άρχισαν να ενώνονται.
* 23 ώρες μετά την πρώτη φωτογραφία, το χρώμα έχει εξασθενήσει και οι κηλίδες είναι συνενωμένες.23 ώρες μετά την πρώτη φωτογραφία, το χρώμα έχει εξασθενήσει και οι κηλίδες είναι συνενωμένες.

Ιστορία
-------

Η αμοξικιλλίνη ανακαλύφθηκε το 1958, αλλά αναπτύχθηκε ως φάρμακο μαζί με αρκετά άλλα ημισυνθετικά παράγωγα του 6-αμινοπενικιλλανικού οξέος (6-APA) από τη βρετανική εταιρεία Beecham Group στην Αγγλία κατά τη δεκαετία του 1960. Το φάρμακο έγινε διαθέσιμο για ιατρική χρήση το 1972 και ήταν η δεύτερη αμινοπενικιλλίνη που έφθασε στην αγορά (μετά την αμπικιλλίνη το 1961). Το «Co-amoxiclav» (βλ. παραπάνω) έγινε διαθέσιμο από το 1981.

Παραπομπές
----------

1. 1 2 3 4 5 6 7 8 9  «Amoxicillin». *The American Society of Health-System Pharmacists*. Αρχειοθετήθηκε από το πρωτότυπο στις 5 Σεπτεμβρίου 2015. Ανακτήθηκε στις 1 Αυγούστου 2015.
2. ↑  «Amoxicillin Sodium for Injection». *EMC*. 10 Φεβρουαρίου 2016. Αρχειοθετήθηκε από το πρωτότυπο στις 27 Οκτωβρίου 2016. Ανακτήθηκε στις 26 Οκτωβρίου 2016.
3. ↑  Gillies, M; Ranakusuma, A; Hoffmann, T; Thorning, S; McGuire, T; Glasziou, P; Del Mar, C (17 Νοεμβρίου 2014). «Common harms from amoxicillin: a systematic review and meta-analysis of randomized placebo-controlled trials for any indication». *CMAJ : Canadian Medical Association Journal* **187** (1): E21–31. doi:10.1503/cmaj.140848. PMID 25404399.
4. ↑  «WHO Model List of Essential Medicines (19th List)» (PDF). *World Health Organization*. Απρίλιος 2015. Αρχειοθετήθηκε (PDF) από το πρωτότυπο στις 13 Δεκεμβρίου 2016. Ανακτήθηκε στις 8 Δεκεμβρίου 2016.
5. ↑  Kelly, Deirdre (2008). *Diseases of the liver and biliary system in children* (3 έκδοση). Chichester, UK: Wiley-Blackwell. σελ. 217. ISBN 9781444300543. Αρχειοθετήθηκε από το πρωτότυπο στις 8 Σεπτεμβρίου 2017.
6. ↑  «Amoxicillin». *International Drug Price Indicator Guide*. Αρχειοθετήθηκε από το πρωτότυπο στις 25 Αυγούστου 2018. Ανακτήθηκε στις 1 Αυγούστου 2015.
7. ↑  «The Top 300 of 2019». *clincalc.com*. Ανακτήθηκε στις 26 Φεβρουαρίου 2019.
8. ↑  «Antibiotics for acute otitis media in children». *Cochrane Database Syst Rev* (1): CD000219. Ιανουάριος 2013. doi:10.1002/14651858.CD000219.pub3. PMID 23440776.
9. ↑  «Once or twice daily versus three times daily amoxicillin with or without clavulanate for the treatment of acute otitis media». *Cochrane Database Syst Rev* (12): CD004975. Δεκέμβριος 2013. doi:10.1002/14651858.CD004975.pub3. PMID 24338106.
10. ↑  American Academy of Allergy, Asthma, and Immunology. «Five Things Physicians and Patients Should Question». *Choosing Wisely: An Initiative of the ABIM Foundation* (American Academy of Allergy, Asthma, and Immunology). Αρχειοθετήθηκε από το πρωτότυπο στις 3 Νοεμβρίου 2012.. Ανακτήθηκε στις 14 Αυγούστου 2012.
11. ↑  *Pneumonia - National Library of Medicine - PubMed Health*. National Institute for Health and Care Excellence: Clinical Guidelines. National Institute for Health and Care Excellence (UK). 2014. Αρχειοθετήθηκε από το πρωτότυπο στις 8 Σεπτεμβρίου 2017.
12. ↑  *Revised WHO Classification and Treatment of Pneumonia in Children at Health Facilities - NCBI Bookshelf*. WHO Guidelines Approved by the Guidelines Review Committee. World Health Organization. 2014. ISBN 9789241507813. Αρχειοθετήθηκε από το πρωτότυπο στις 8 Σεπτεμβρίου 2017.
13. ↑  «ACG Clinical Guideline: Treatment of Helicobacter pylori Infection». *Am. J. Gastroenterol.* **112** (2): 212–239. Φεβρουάριος 2017. doi:10.1038/ajg.2016.563. PMID 28071659.
14. ↑  «Efficacy and Safety of Antibiotic Therapy in Early Cutaneous Lyme Borreliosis: A Network Meta-analysis». *JAMA Dermatol* **154** (11): 1292–1303. Νοέμβριος 2018. doi:10.1001/jamadermatol.2018.3186. PMID 30285069.
15. ↑  «Adolescent Acne: Management». Αρχειοθετήθηκε από το πρωτότυπο στις 22 Δεκεμβρίου 2010.
16. ↑  «Amoxicillin and Acne Vulgaris». scienceofacne.com. 5 Σεπτεμβρίου 2012. Αρχειοθετήθηκε από το πρωτότυπο στις 21 Ιουλίου 2012. Ανακτήθηκε στις 17 Αυγούστου 2012.
17. ↑  *Guideline: Managing Possible Serious Bacterial Infection in Young Infants When Referral Is Not Feasible - NCBI Bookshelf*. WHO Guidelines Approved by the Guidelines Review Committee. World Health Organization. 2015. ISBN 9789241509268. Αρχειοθετήθηκε από το πρωτότυπο στις 8 Σεπτεμβρίου 2017.
18. ↑  «CG64 Prophylaxis against infective endocarditis: Full guidance» (PDF). *NICE*. Αρχειοθετήθηκε από το πρωτότυπο (PDF) στις 12 Νοεμβρίου 2011. Ανακτήθηκε στις 8 Ιουνίου 2011.
19. ↑  Thornhill, M.H.; Dayer, M.J.; Forde, J.M.; Corey, G.R.; Chu, V.H.; Couper, D.J.; Lockhart, P.B. (2011-05-03). «Impact of the NICE guideline recommending cessation of antibiotic prophylaxis for prevention of infective endocarditis: before and after study». *BMJ (Clinical Research Ed.)* **342**: d2392. doi:10.1136/bmj.d2392. PMID 21540258.
20. ↑  «Amoxicillin Susceptibility and Resistance Data» (PDF). Αρχειοθετήθηκε από το πρωτότυπο (PDF) στις 13 Ιουλίου 2019. Ανακτήθηκε στις 20 Ιουλίου 2013.
21. ↑  «Amoxicillin spectrum of bacterial susceptibility and Resistance» (PDF). Αρχειοθετήθηκε από το πρωτότυπο (PDF) στις 22 Δεκεμβρίου 2018. Ανακτήθηκε στις 8 Απριλίου 2012.
22. ↑  Cundiff j, Joe S.; Joe, S (2007). «Amoxicillin-clavulanic acid-induced hepatitis». *Am. J. Otolaryngol.* **28** (1): 28–30. doi:10.1016/j.amjoto.2006.06.007. PMID 17162128.
23. ↑  R. Baselt (2008). *Disposition of Toxic Drugs and Chemicals in Man* (8η έκδοση). Foster City, CA: Biomedical Publications. σελίδες 81–83.
24. ↑  «Role of delayed cellular hypersensitivity and adhesion molecules in amoxicillin-induced morbilliform rashes». Cat.inist.fr. Αρχειοθετήθηκε από το πρωτότυπο στις 29 Δεκεμβρίου 2011. Ανακτήθηκε στις 13 Νοεμβρίου 2010.
25. ↑  Pichichero ME (Απρίλιος 2005). «A review of evidence supporting the American Academy of Pediatrics recommendation for prescribing cephalosporin antibiotics for penicillin-allergic patients». *Pediatrics* **115** (4): 1048–57. doi:10.1542/peds.2004-1276. PMID 15805383. Αρχειοθετήθηκε από το πρωτότυπο στις 2008-12-18. .
26. ↑  Kagan, B. (1977). «Ampicillin rash». *Western Journal of Medicine* **126** (4): 333–335. PMID 855325.
27. ↑  Geddes, A.M. (Δεκέμβριος 2007). «Introduction: historical perspective and development of amoxicillin/clavulanate». *Int. J. Antimicrob. Agents* **30** (Suppl 2): S109–12. doi:10.1016/j.ijantimicag.2007.07.015. PMID 17900874.
28. 1 2  Raviña, E (2014). *The Evolution of Drug Discovery*. Weinheim: Wiley-VCH. σελ. 262. ISBN 9783527326693.
29. ↑  Bruggink, A. (2001). *Synthesis of β-lactam antibiotics*. Springer. σελ. 17. ISBN 978-0-7923-7060-4.

Βιβλιογραφία
------------

* Neal, M.J. (2002). *Medical pharmacology at a glance* (4η έκδοση). Οξφόρδη: Blackwell Science. ISBN 978-0-632-05244-8.
* British National Formulary, *45*, Μάρτιος 2003

Εξωτερικοί σύνδεσμοι
--------------------

* Η αμοξικιλλίνη στην Drug Information Portal της Αμερικανικής Εθνικής Βιβλιοθήκης Ιατρικής